જયંત કંસારાને પોતાની ટ્રાવેલ-એજન્સી છે. જયંત કંસારા દિવસઆખો પોતાની ટ્રાવેલ-એજન્સીમાં એટલી હદે રચ્યોપચ્યો રહ્યો છે કે તે બિચારો પોતાની યંગ-એજ પૂરી રીતે માણી પણ નથી શક્યો, એવામાં હવે તો તે ૪૦ વટાવી ચૂક્યો છે. ચાલીસી વટાવી ચૂકેલા જયંત કંસારાને મિડ-એજ ક્રાઇસિસ સતાવી રહી છે. કરવું ઘણું હતું, પણ કરવા માટે સમય ન મળ્યો એવો ભાવ આપતી આ સાયકોલૉજી-ક્રાઇસિસમાંથી બહાર નીકળવાનો રસ્તો જયંતને તેનો ફ્રેન્ડ મદન દેખાડે છે. મદન કહે છે કે જયંત જો તેની રિસેપ્શનિસ્ટ ચાંદની સાથે ફ્લર્ટ કરે તો તેની લાઇફમાં ફરીથી એ જ રોમાંચ ઉમેરાઈ જાય જેની એ તલાશ કરી રહ્યો છે. પહેલાં તો જયંત મદનની સલાહ માનવા તૈયાર નથી થતો, પણ મદનના આગ્રહ અને પુરુષગત સ્વભાવ વચ્ચે તે પહેલી વાર ચાંદનીને ધ્યાનથી જુએ છે અને જોયા પછી ચાંદની સાથે તેનું ફ્લર્ટ શરૂ થઈ જાય છે. ફ્લર્ટ કરતાં-કરતાં ચાંદની જયંતના પ્રેમમાં પડી જાય છે. તકલીફની શરૂઆત અહીંથી થાય છે. ચાંદની ઇચ્છે છે કે જયંત તેની સાથે મૅરેજ કરે, પણ જયંત પરણેલો છે અને તેની પાસે પોતાની વાઇફને છોડવાનું એવું કોઈ કારણ નથી જેને લઈને તે ડિવૉર્સ વિશે વિચારે. અહીંથી જયંત નામનો ગુજ્જુભાઈ ગોટાળે ચડે છે.